cometadata/datacite-titles-descriptions-related-identifiers huggingface dataset:
DOI: 10.14457/cu.the.2011.1192
title: การพัฒนามาตรฐานวิชาชีพผู้ตัดสินกีฬาฟุตบอลของกรมพลศึกษา

description: การวิจัยครั้งนี้มีวัตถุประสงค์ เพื่อการพัฒนามาตรฐานวิชาชีพผู้ตัดสินกีฬาฟุตบอลของกรมพลศึกษา โดยเทคนิควิธีวิจัยแบบเดลฟาย ซึ่งได้รวบรวมความคิดเห็นจากผู้เชี่ยวชาญ ที่มีความรู้ ความสามารถ และมีประสบการณ์ในการตัดสินกีฬาฟุตบอลในประเทศไทย จำนวน 20 คน มีการดำเนินการเก็บข้อมูลด้วยแบบสอบถามปลายเปิดในรอบที่ 1 และใช้แบบสอบถามปลายปิดแบบมาตราส่วนประมาณค่า 5 ระดับ ในรอบที่ 2 และรอบที่ 3 จากนั้นวิเคราะห์ข้อมูลของรอบที่ 3 โดยการหาค่ามัธยฐาน (Median: Md) ค่าพิสัยระหว่างควอไทล์ (Interquartile range: IR) และค่าสัมบูรณ์ความแตกต่างระหว่างค่ามัธยฐานกับค่าฐานนิยม ซึ่งมีการกำหนดว่าข้อความที่นำไปใช้ต้องมีค่ามัธยฐานมากกว่าหรือเท่ากับ 3.50 มีค่าพิสัยระหว่างควอไทล์ น้อยกว่าหรือเท่ากับ 1.50 และมีค่าสัมบูรณ์ความแตกต่างระหว่างค่ามัธยฐานกับค่าฐานนิยมน้อยกว่าหรือเท่ากับ 1.00 ผลการวิจัยพบว่า การพัฒนามาตรฐานวิชาชีพผู้ตัดสินกีฬาฟุตบอลของกรมพลศึกษา 3 ด้านมีรายละเอียดคือ 1. มาตรฐานด้านความรู้ ผู้เชี่ยวชาญมีความคิดเห็นที่สอดคล้องกันอยู่ในระดับมากที่สุด (Md=4.53, Md-Mo =0.47, IR=1.48) โดยต้องมีคุณวุฒิขั้นต่ำในระดับปริญญาตรีหรือเทียบเท่าโดยไม่จำกัดสาขาวิชา ผ่านการอบรมและทดสอบผ่านในเรื่องกฎกติกา สมรรถภาพทางกาย การฝึกและสอบปฏิบัติ คุณธรรมจริยธรรม จิตวิทยาสำหรับผู้ตัดสิน ความรู้ทั่วไปเกี่ยวกับฟุตบอล และโภชนาการ โดยในการอบรมควรมีผู้เข้ารับการอบรมประมาณ 21 – 30 คนในระดับมากที่สุด และประมาณ 31 – 40 คนในระดับมาก ในการอบรมแต่ละครั้งควรมีระยะเวลา 7 วัน 2. มาตรฐานด้านการปฏิบัติงาน ผู้เชี่ยวชาญมีความคิดเห็นที่สอดคล้องกันอยู่ในระดับมาก (Md=4.30, Md-Mo =0.70, IR=1.49) โดยในการรักษาสถานภาพนอกจากงานตัดสิน ต้องผ่านการปฏิบัติเรื่องการทดสอบสมรรถภาพ การประชุมผู้ตัดสินอย่างน้อยปีละ 6 ครั้ง การทดสอบทฤษฎีและปฏิบัติ และการฝึกซ้อมร่วมกันสัปดาห์ละ 1 ครั้ง ต้องตัดสินรายการของกรมพลศึกษาปีละ 21-30 ครั้ง ควรมีการเลื่อนระดับจากกีฬาขั้นพื้นฐานไปสู่กีฬามวลชนโดยต้องผ่านการทดสอบทฤษฎีและปฏิบัติ มีประสบการณ์ตัดสิน 1 ปี มีการบันทึกและประเมินการตัดสินอยู่ในเกณฑ์ดี และผ่านการทดสอบสมรรถภาพ 3. มาตรฐานด้านการปฏิบัติตน ผู้เชี่ยวชาญมีความคิดเห็นที่สอดคล้องกันอยู่ในระดับมากที่สุด (Md=4.74, Md-Mo =0.26, IR=0.95) โดยต้องมีความยุติธรรม ตรงต่อเวลา รักษาสมรรถภาพทางกายให้ดีอยู่เสมอ มีความซื่อสัตย์สุจริต มีน้ำใจนักกีฬา มีความเด็ดขาด มีระเบียบวินัย มีสัมมาคารวะรู้จักกาลเทศะ ไม่ลุ่มหลงอบายมุข มีความรับผิดชอบ ให้เกียรติและยอมรับฟังความคิดเห็นผู้อื่น มีมนุษยสัมพันธ์ที่ดี แต่งกายสะอาดเรียบร้อย มีภาวะผู้นำ ศึกษาหาความรู้อยู่เสมอ มีวิจารณญาณ มีความสนุกสนานในการปฏิบัติหน้าที่ เห็นแก่ประโยชน์ส่วนรวมมากกว่าประโยชน์ส่วนตน ไม่กล่าวร้ายผู้อื่น เป็นแบบอย่างที่ดี และมีสมาธิ
DOI: 10.14457/cu.the.2011.1193
title: แผ่นรองเท้าแบบสั่นเพื่อกระตุ้นการรับรู้สัมผัสในผู้ป่วยเบาหวานที่มีอาการปลายประสาทเสื่อม

description: โรคเบาหวานเป็นสาเหตุที่พบบ่อยที่ทำให้เกิดปลายประสาทเสื่อม ผู้ป่วยเบาหวานที่มีอาการปลายประสาทเสื่อมส่วนใหญ่ มักมีความบกพร่องในการทำงานของประสาทรับความรู้สึก โดยเฉพาะการรับรู้สัมผัสและการรับรู้การสั่น มีงานวิจัยหลายฉบับที่ศึกษาผลของการใช้สัญญาณรบกวนทางกลที่ใส่เข้าไปในระบบเพื่อเพิ่มความสามารถในการรับรู้สัมผัสและการรับรู้การสั่นในผู้ป่วยเบาหวานที่มีอาการปลายประสาทเสื่อม การศึกษาวิทยานิพนธ์นี้ได้มีการประดิษฐ์แผ่นรองเท้าแบบสั่นที่มีราคาถูก และมีการประยุกต์ใช้สัญญาณรบกวนสุ่มเทียมในการสร้างการสั่น จากนั้นนำแผ่นรองเท้าแบบสั่นที่ประดิษฐ์ขึ้นมาไปทำการทดสอบเพื่อศึกษาผลของการใช้สิ่งประดิษฐ์ในการกระตุ้นการรับรู้สัมผัสและรับรู้การสั่น ในผู้ป่วยเบาหวานที่มีอาการปลายประสาทเสื่อมระดับแรกเริ่มจนถึงระดับความรุนแรงปานกลาง จำนวน 10 คน อายุ 44 – 75 (59.10 ± 12.71) ปี และมีค่า BMI อยู่ในช่วง 17.67 – 37.22 (28.02 ± 6.60) กก./ม² ผลจากการศึกษาวิจัยแสดงให้เห็นว่าสิ่งประดิษฐ์แผ่นรองเท้าแบบสั่น สามารถสร้างสัญญาณรบกวนสุ่มเทียมความถี่ต่ำระหว่าง 0 – 100 เฮิรตซ์ สัญญาณที่ได้ถูกป้อนให้ตัวขับเร้าเพื่อนำไปขับตัวสั่นทำให้แผ่นรองเท้าเกิดการสั่น จากการศึกษาวิจัยสามารถสรุปได้ว่า แผ่นรองเท้าแบบสั่นที่ประดิษฐ์เองขึ้นนี้ สามารถช่วยกระตุ้นความรู้สึกในการรับรู้ให้ดีขึ้นได้อย่างมีนัยสำคัญทางสถิติที่ p &lt; 0.05 ซึ่งทำการพิสูจน์โดยใช้เครื่อง VSA 3000 ในการวัดผลเปรียบเทียบก่อนใช้และหลังใช้สิ่งประดิษฐ์แผ่นรองเท้าแบบสั่นในการกระตุ้นเป็นเวลา 1 ชั่วโมง
DOI: 10.14457/cu.the.2011.1194
title: ลัทธิพิธีการนับถือเจ้าแม่สองนางกับชุมชนชายฝั่งลุ่มน้ำโขง

description: วิทยานิพนธ์ฉบับนี้มีวัตถุประสงค์เพื่อศึกษาความเชื่อและตำนานเจ้าแม่สองนางที่พบในชุมชนชายฝั่งลุ่มน้ำโขง บทบาทของลัทธิพิธีเกี่ยวกับเจ้าแม่สองนางที่มีต่อชุมชนชายฝั่งลุ่มน้ำโขง โดยเฉพาะพิธีกรรมเกี่ยวกับเจ้าแม่สองนาง อำเภอเมืองมุกดาหาร จังหวัดมุกดาหาร โดยมีขอบเขตวิจัยในเขตจังหวัดหนองบัวลำภูเลย หนองคาย บึงกาฬ นครพนม และมุกดาหาร ในระหว่างปี พ.ศ.2550-2554 ผลการศึกษาพบว่า มีตำนานเจ้าแม่สองนางอยู่ใน 13 ชุมชนชายฝั่งลุ่มน้ำโขง 22 สำนวน สำนวนมุขปาฐะ 15 สำนวน และลายลักษณ์ 7 สำนวน แบ่งได้เป็น 3 แบบเรื่อง (tale type) แบบเรื่องที่ 1 ธิดาเจ้าเมืองอพยพหนีสงครามทางเรือแล้วเรือล่มเสียชีวิต แบบเรื่องที่ 2 ธิดาเจ้าเมืองอพยพมาทางบก ป่วยแล้วเสียชีวิต และแบบเรื่องที่ 3 ธิดาเจ้าเมืองอาศัยอยู่ในหัวเมืองจนกระทั่งเสียชีวิต แบบเรื่องที่พบมากที่สุด คือ แบบเรื่องที่ 1 ทั้ง 3 แบบเรื่องล้วนเกี่ยวกับความเชื่อว่าเจ้าแม่เป็นเทพประจำศาลหลักบ้านตั้งแต่ตั้งชุมชน ชาวบ้านในชุมชนชายฝั่งลุ่มน้ำโขงล้วนเกี่ยวข้องกับเจ้าแม่สองนางที่มาจากลาว พิธีกรรมเกี่ยวกับเจ้าแม่สองนาง อำเภอเมืองมุกดาหาร จังหวัดมุกดาหารเป็นพิธีกรรมใหญ่และสำคัญที่สุดเนื่องจากเกี่ยวข้องกับพิธีกรรม 4 พิธี ได้แก่ พิธีบวงสรวงเจ้าแม่สองนาง ประเพณีส่วงเฮือประจำปี ประเพณีสงกรานต์และถวายเครื่องบรรณาการแด่เจ้าแม่สองนางและเจ้าพ่อฟ้ามุงเมือง และพิธีถวายเครื่องบรรณาการแด่องค์พระธาตุพนม ทุกพิธีกรรมประกอบด้วยสัญลักษณ์ที่แสดงสถานภาพของเจ้าแม่สองนางเสมือนเจ้าเมืองมุกดาหารและบรรพบุรุษในอดีต ที่ลงมาพบปะลูกหลานและให้ความหวังเรื่องความอุดมสมบูรณ์ และความมั่งคั่งแก่ชุมชน ขจัดปัดเป่าเคราะห์ภัยและสร้างขวัญกำลังใจให้แก่ลูกหลานและชุมชน พิธีกรรมเกี่ยวกับเจ้าแม่สองนางแสดงให้เห็นบทบาทต่อชุมชนชายฝั่งโขงในหลายมิติ บทบาทเหล่านี้ปรับเปลี่ยนไปตามบริบทของสังคม ตำนานเจ้าแม่สองนางมีบทบาทในการแสดงสำนึกร่วมความเป็นชาวลาวเวียงจันทน์ที่มีบรรพบุรุษร่วมกันที่อพยพมาตั้งชุมชนตามชายฝั่งลุ่มน้ำโขงฝั่งไทยในอดีต พิธีกรรมมีบทบาทในการให้ความหวังเรื่องความอุดมสมบูรณ์ ความเจริญรุ่งเรืองและความมั่งคั่งแก่ชุมชน มีบทบาทในการให้ความหวังด้านความปลอดภัย การปกป้องคุ้มครอง และขจัดปัดเป่าเคราะห์ภัย เพื่อเป็นการสร้างขวัญ กำลังใจให้แก่ลูกหลาน มีบทบาทในการสร้างความสมานฉันท์ระหว่างกลุ่มชาติพันธุ์ที่แตกต่างกันและมีบทบาทในการสร้างเครือข่ายผู้สืบทอดอำนาจหน้าที่ทางวัฒนธรรมให้แก่ชุมชนอีกด้วย
DOI: 10.14457/cu.the.2011.1195
title: การออกแบบและพัฒนาโปรแกรมประยุกต์ภูมิสารสนเทศออนไลน์สำหรับการวางแผนการเดินทางด้วยรถโดยสารประจำทาง

description: งานวิจัยนี้เป็นการศึกษาและออกแบบแบบจำลองข้อมูลสำหรับจำลองพฤติกรรมการเดินทางด้วยรถโดยสารประจำทาง ภายในพื้นที่รับผิดชอบของเขตการเดินรถที่ 5 ของ ขสมก. ซึ่งเป็นพื้นที่ศึกษา โดยให้มีโครงสร้างข้อมูลของโครงข่ายการเดินทางที่เหมาะสมต่อการจัดเก็บ จัดการ และวิเคราะห์โครงข่ายด้วยระบบฐานข้อมูล Oracle Spatial ในกระบวนการวิจัย ได้พัฒนาโปรแกรมประยุกต์ที่ทำงานบนเว็บเบราว์เซอร์ผ่านเครือข่ายอินเทอร์เน็ตประกอบด้วย ส่วนติดต่อกับผู้ใช้ ส่วนการวิเคราะห์โครงข่ายด้วยระบบฐานข้อมูล Oracle Spatial และส่วนของการรายงานผลลัพธ์จากการวิเคราะห์โครงข่ายทั้งในรูปของแผนที่และข้อมูลประกอบการเดินทาง ในส่วนของโปรแกรมการวิเคราะห์โครงข่าย ผู้วิจัยได้ปรับแต่งเพิ่มปัจจัยในการพิจารณา โดยให้พิจารณาถึงอัตราเร็วของรถโดยสารประจำทางที่แตกต่างกันไปตามช่วงเวลาของวัน ผลการศึกษาพบว่า โปรแกรมประยุกต์ที่พัฒนาขึ้น สามารถนำมาใช้เป็นแนวทางในการวางแผนการเดินทางด้วยรถโดยสารประจำทางได้ โดยให้ผลลัพธ์ตรงตามเงื่อนไขของปัจจัยเรื่องอัตราเร็วของรถโดยสารที่แตกต่างกันในแต่ละช่วงของวัน และระบบฐานข้อมูล Oracle Spatial สามารถนำมาใช้จัดเก็บ จัดการ และวิเคราะห์ข้อมูลโครงข่ายการเดินทางด้วยรถโดยสารประจำทางได้อย่างเหมาะสม เนื่องจากมีการสนับสนุนแบบจำลองข้อมูลในลักษณะโครงข่าย และสามารถเอื้ออำนวยต่อการปรับแต่งเพิ่มปัจจัยต่างๆ ในการวิเคราะห์เชิงโครงข่ายได้
DOI: 10.14457/cu.the.2011.1196
title: ปัจจัยที่มีความสัมพันธ์กับคุณภาพชีวิตในผู้ป่วยภาวะเบาหวานขึ้นจอประสาทตา

description: การศึกษาครั้งนี้มีวัตถุประสงค์ เพื่อศึกษาคุณภาพชีวิตและปัจจัยที่มีความสัมพันธ์กับคุณภาพชีวิตของผู้ป่วยภาวะเบาหวานขึ้นจอประสาทตา อายุ 20-59 ปี จำนวน 140 คน ซึ่งมารับการรักษาที่คลินิกจอประสาทตา โรงพยาบาลศิริราช โรงพยาบาลรามาธิบดี และโรงพยาบาลจุฬาลงกรณ์ เครื่องมือที่ใช้ในการวิจัย คือ แบบสอบถามข้อมูลส่วนบุคคล แบบสอบถามคุณภาพชีวิต แบบสอบถามการสนับสนุนทางสังคม แบบสอบถามความวิตกกังวล และแบบสอบถามการจัดการตนเองของผู้ป่วยภาวะเบาหวานขึ้นจอประสาทตา โดยแบบสอบถามทั้งหมดผ่านการตรวจสอบความตรงตามเนื้อหาโดยผู้ทรงคุณวุฒิ 5 ท่าน วิเคราะห์หาค่าความเที่ยงได้เท่ากับ 0.90, 0.90, 0.90 และ 0.71 ตามลำดับ วิเคราะห์ข้อมูลโดยหาค่าร้อยละ ค่าเฉลี่ย ส่วนเบี่ยงเบนมาตรฐาน ค่าสัมประสิทธิ์สหสัมพันธ์แบบอีต้า สเปียร์แมน และเพียร์สัน ผลการวิจัยสรุปได้ดังนี้ 1. คุณภาพชีวิตโดยรวมของผู้ป่วยภาวะเบาหวานขึ้นจอประสาทตาอยู่ในระดับดีมาก (X̅ = 3.52, SD = 0.71) 2. เพศและอายุไม่มีความสัมพันธ์กับคุณภาพชีวิตของผู้ป่วยภาวะเบาหวานขึ้นจอประสาทตา (p &gt; 0.05) 3. ภาวะแทรกซ้อนเรื้อรังโรคเบาหวานมีความสัมพันธ์กับคุณภาพชีวิตของผู้ป่วยภาวะเบาหวานขึ้นจอประสาทตาอย่างมีนัยสำคัญทางสถิติที่ระดับ 0.05 (r = 0.52) 4. ระดับการมองเห็น ระดับความรุนแรงของภาวะเบาหวานขึ้นจอประสาทตาและความวิตกกังวลมีความสัมพันธ์ทางลบกับคุณภาพชีวิตของผู้ป่วยภาวะเบาหวานขึ้นจอประสาทตาอย่างมีนัยสำคัญทางสถิติที่ระดับ 0.05 (r = -44, r = -0.37 และ r = -0.79 ตามลำดับ) 5. การสนับสนุนทางสังคมและการจัดการตนเองที่เกี่ยวกับโรคเบาหวานมีความสัมพันธ์ทางบวกกับคุณภาพชีวิตของผู้ป่วยภาวะเบาหวานขึ้นจอประสาทตาอย่างมีนัยสำคัญทางสถิติที่ระดับ 0.05 (r = 0.72 และ r = 0.53 ตามลำดับ)
DOI: 10.14457/cu.the.2011.1197
title: ทัศนะเกี่ยวกับความงามของบุคคลของเซะอิ โฌนะงนในวรรณกรรมเรื่องมะกุระ โนะ โซฌิ

description: วิทยานิพนธ์ฉบับนี้มีวัตถุประสงค์เพื่อศึกษาทัศนะเกี่ยวกับความงามของบุคคลของเซะอิ โฌนะงนในวรรณกรรมเรื่องมะกุระ โนะ โซฌิซึ่งสะท้อนผ่านการพรรณนาบุคคล ได้แก่ ใบหน้า ผม เครื่องแต่งกาย รวมถึงคุณสมบัติที่ชนชั้นสูงพึงมี โดยศึกษาเปรียบเทียบทัศนะของเซะอิ โฌนะงนกับทัศนะทั่วไปในสมัยเฮอันเซะอิ โฌนะงนมีทัศนะเกี่ยวกับใบหน้าและผมเหมือนกับทัศนะทั่วไปในสมัยเฮอัน คือ ชอบบุคคลที่มีใบหน้างดงาม มีผมดำยาวเงางาม แต่งหน้าและจัดแต่งทรงผมให้สวยงาม อีกทั้งสตรีควรปิดบังใบหน้าจากสายตาผู้อื่นโดยเฉพาะสายตาบุรุษ ในด้านเครื่องแต่งกาย เซะอิ โฌนะงนเห็นตรงกับทัศนะทั่วไปว่า ควรแต่งกายให้ตรงตามฤดูกาลและเหมาะสมกับตำแหน่งและสถานะทางสังคมของผู้สวมใส่ แต่เซะอิ โฌนะงนกลับเห็นต่างออกไปเรื่องการเลือกใช้สีเครื่องแต่งกายบางสีและเครื่องแต่งกายบางประเภท ส่วนทัศนะเกี่ยวกับคุณสมบัติที่ชนชั้นสูงพึงมี เซะอิ โฌนะงนมีทัศนะเหมือนกับทัศนะทั่วไป คือ ชนชั้นสูงควรมีความสามารถด้านการเขียนตัวอักษร บทกลอนและดนตรี แต่เซะอิ โฌนะงนกลับไม่อยากแต่งกลอนญี่ปุ่นและไม่ชอบเสียงขลุ่ยบางประเภทซึ่งต่างจากทัศนะทั่วไปในสมัยเฮอันจากการศึกษาพบว่าเซะอิ โฌนะงนมีทัศนะเกี่ยวกับความงามของบุคคล ได้แก่ ใบหน้า ผม เครื่องแต่งกายรวมถึงคุณสมบัติที่พึงมีทั้งที่เหมือนและแตกต่างจากทัศนะทั่วไปในสมัยเฮอัน ความแตกต่างนี้สะท้อนให้เห็นการแข่งขันของนางกำนัลที่ต้องการแสดงความสามารถของตนให้เป็นที่ประจักษ์เพื่อให้ได้รับการยอมรับจากบุคคลอื่น และการแข่งขันนี้แสดงให้เห็นสภาพสังคมของชนชั้นสูงในสมัยเฮอัน
DOI: 10.14457/cu.the.2011.1198
title: การประเมินคุณค่าของการจัดการด้านการใช้ไฟฟ้า ภายใต้กรอบการวางแผนกำลังการผลิตไฟฟ้า

description: การจัดการด้านการใช้ไฟฟ้าสามารถลดความต้องการใช้ไฟฟ้า ทำให้กำลังผลิตไฟฟ้าและค่าใช้จ่ายในการผลิตไฟฟ้าของระบบไฟฟ้าในอนาคตมีค่าลดลงจากเดิม โดยปกติการดำเนินมาตรการจัดการด้านการใช้ไฟฟ้า เช่น การเปลี่ยนไปใช้อุปกรณ์ประสิทธิภาพสูง มักมีค่าใช้จ่ายซึ่งหากเปรียบเทียบกับคุณค่าของการจัดการด้านการใช้ไฟฟ้าแล้วจะช่วยให้สามารถตัดสินใจว่าสมควรดำเนินการมาตรการเหล่านี้หรือไม่ วิทยานิพนธ์ฉบับนี้จึงได้นำเสนอกระบวนการประเมินคุณค่าของการจัดการด้านการใช้ไฟฟ้าภายใต้กรอบการวางแผนกำลังผลิตไฟฟ้าในระยะยาว โดยคุณค่าที่ได้จากกระบวนการนี้จะช่วยให้ผู้วางแผนระบบไฟฟ้าสามารถคัดเลือกโครงการจัดการด้านการใช้ไฟฟ้าเพื่อดำเนินการได้อย่างเหมาะสมยิ่งขึ้น กระบวนการที่นำเสนอจะถูกทดสอบกับตัวอย่างมาตรการจัดการด้านการใช้ไฟฟ้า 3 ประเภท ได้แก่ การติดตั้งอุปกรณ์ควบคุมแรงดันไฟฟ้า การใช้หลอด T5 แทนหลอด T8 และการคิดค่าไฟฟ้าตามช่วงเวลาที่ใช้งาน โดยคำนึงถึงเกณฑ์ความเชื่อถือได้ตามที่กำหนด ทำการคำนวณดัชนีต่างๆ ของระบบไฟฟ้า แล้วประเมินค่าใช้จ่ายในการผลิตไฟฟ้าเทียบกับกรณีฐานเพื่อหาผลประหยัดและคุณค่าของการจัดการด้านการใช้ไฟฟ้า คุณค่าที่ได้จากกระบวนการที่นำเสนอสามารถระบุได้ว่าการจัดการด้านการใช้ไฟฟ้านี้คุ้มค่าที่จะดำเนินการหรือไม่ และสามารถใช้เปรียบเทียบเพื่อหาระดับการดำเนินการที่คุ้มค่าที่สุดสำหรับมาตรการจัดการด้านการใช้ไฟฟ้านั้นๆ
DOI: 10.14457/cu.the.2011.1199
title: การศึกษาการจัดการศูนย์ฝึกกีฬาแห่งชาติมวกเหล็ก

description: การวิจัยครั้งนี้มีวัตถุประสงค์เพื่อศึกษาการจัดการศูนย์ฝึกกีฬาแห่งชาติมวกเหล็ก และศึกษา ความคิดเห็นเกี่ยวกับส่วนประสมทางการตลาดของนักกีฬาทีมชาติไทย ที่มาใช้บริการศูนย์ฝึกกีฬาแห่งชาติมวกเหล็ก กลุ่มตัวอย่างที่ใช้ในการวิจัย จำนวน 425 คน แบ่งเป็นผู้บริหาร และผู้ปฏิบัติงานศูนย์ฝึกกีฬาแห่งชาติมวกเหล็ก จำนวน 25 คน และผู้มาใช้บริการศูนย์ฝึกกีฬาแห่งชาติมวกเหล็ก จำนวน 400 คน โดยใช้แบบสอบถาม จำนวน 2 ฉบับ มีค่าความเชื่อมั่น .85 และ .86 แบบสัมภาษณ์ จำนวน 1 ฉบับ ที่ผ่านการตรวจสอบความเข้าใจทางภาษา เป็นเครื่องมือในการเก็บรวบรวมข้อมูล วิเคราะห์ข้อมูล โดยหาค่าแจกแจงความถี่ คำนวณหาค่าร้อยละ ค่าเฉลี่ย ส่วนเบี่ยงเบนมาตรฐาน ผลการวิจัยพบว่า 1. ความคิดเห็นของผู้บริหาร และผู้ปฏิบัติงานศูนย์ฝึกกีฬาแห่งชาติมวกเหล็ก ในเรื่องทรัพยากรในการจัดการ และเรื่องกระบวนการในการจัดการศูนย์ฝึกกีฬาแห่งชาติมวกเหล็ก พบว่าโดยรวมอยู่ในระดับดี และเมื่อพิจารณาเป็นรายด้านพบว่า 1.1 ทรัพยากรในการจัดการศูนย์ฝึกกีฬาแห่งชาติมวกเหล็ก ประกอบด้วย ด้านบุคลากร ด้านการเงินงบประมาณ ด้านสถานที่ วัสดุอุปกรณ์และสิ่งอำนวยความสะดวก ด้านการจัดการ พบว่ามีระดับความคิดเห็น โดยรวมทุกด้าน อยู่ในระดับดี 1.2 กระบวนการในการจัดการศูนย์ฝึกกีฬาแห่งชาติมวกเหล็ก ประกอบด้วย ด้านการวางแผน ด้านการจัดองค์กร ด้านการนำ ด้านการควบคุม พบว่ามีระดับความคิดเห็น โดยรวมทุกด้านอยู่ในระดับดี 2. ความคิดเห็นเกี่ยวกับส่วนประสมทางการตลาดของนักกีฬาทีมชาติไทย ที่มาใช้บริการศูนย์ฝึกกีฬาแห่งชาติมวกเหล็ก ประกอบด้วย ด้านผลิตภัณฑ์ การบริการ ด้านราคา ด้านสถานที่ ด้านการส่งเสริมการตลาด พบว่ามีระดับความคิดเห็น โดยรวมอยู่ในระดับดี
DOI: 10.14457/cu.the.2011.1200
title: การผนวกเน็ตบีนส์ปลั๊กอินเพื่อศึกษาการใช้ดีเทรส

description: สมรรถนะและประสิทธิภาพมีความสำคัญมากในการทำงานของระบบขนาดใหญ่ การวัดประสิทธิภาพและการตรวจหาปัญหาของระบบจึงเป็นสิ่งสำคัญที่ผู้ดูแลระบบต้องทราบ ดีเทรสเป็นเครื่องมือที่มีประสิทธิภาพเพื่อการนี้ แต่เนื่องด้วยการใช้งานที่ค่อนข้างยากต่อผู้เริ่มศึกษา ในงานวิจัยนี้จึงนำเสนอการผนวกชุดเครื่องมือดีเทรส เพื่อช่วยให้ผู้ดูแลระบบเข้าใจการใช้งาน อีกทั้งยังใช้ในการวิเคราะห์สมรรถนะของระบบที่ใช้งานจริงได้ด้วย วิทยานิพนธ์นี้ได้ศึกษาการใช้งาน การทำงานของดีเทรสบนระบบปฏิบัติการโซลาริส และทำการพัฒนาปลั๊กอินเพื่อศึกษาการใช้ดีเทรสโดยนำส่วนประกอบหลายด้านที่นำมาผนวกเข้าเป็นชุดเครื่องมือดีเทรสโดยมี 3 องค์ประกอบคือ (1) ไอดีอี คือเน็ตบีนส์ สามารถติดตั้งได้หลายระบบปฏิบัติการอีกทั้งยังใช้ในการพัฒนาซอฟต์แวร์และรองรับการติดตั้งปลั๊กอินที่หลากหลาย (2) ซอฟต์แวร์ คือส่วนที่เป็นดีเทรส โดยทำการเลือกดีเทรสที่ได้ทำการพัฒนาเป็นจียูไอที่เป็นเน็ตบีนส์ปลั๊กอินเพราะมีชุดของดีสคริปต์และปลั๊กอินถูกพัฒนาให้ติดตั้งเฉพาะบนเน็ตบีนส์ (3) เอกเซอร์ไซเซอร์ คือโปรแกรมที่ทำหน้าที่รบกวนหรือทดสอบระบบ โดยจะให้ระบบทำงานหนักขึ้นเพื่อให้ผู้ใช้เห็นได้ชัดว่าส่วนใดกำลังมีปัญหาด้านสมรรถนะ ซึ่งทั้งหมดรวมกันพัฒนาเป็นโปรแกรมชื่อ ดีทีเอ็กซ์ (DTEx - DTrace Exerciser) ผลการทดลองใช้งานพบว่ามีการใช้งานง่าย และผู้ใช้สามารถศึกษาได้ด้วยตนเอง เป็นสื่อการเรียนการสอนและนำไปใช้ตรวจติดตามสมรรถนะของระบบงานจริงได้
DOI: 10.14457/cu.the.2011.1201
title: การให้เหตุผลทางกฎหมายโดยใช้กรอบงานการถกเถียงอิงสนามสสาร

description: การศึกษาทางด้านการถกเถียงเชิงคำนวณมีความสำคัญมากในการให้เหตุผลทางกฎหมายโดยใช้คอมพิวเตอร์ หนึ่งในโมเดลการถกเถียงที่มีอิทธิพลต่อการศึกษาการถกเถียงเชิงคำนวณคือกรอบงานการถกเถียง กรอบงานการถกเถียงได้นำคุณสมบัติของการถกเถียงมานิยามในเชิงการคำนวณ และได้รับการต่อยอดเป็นโมเดลการถกเถียงอื่นๆ จำนวนมาก แต่ทว่ากรอบงานการถกเถียงยังคงอยู่บนหลักการของการโจมตีบนพื้นฐานของนิเสธมากกว่าการโจมตีบนพื้นฐานของบรรทัดฐาน ซึ่งถือว่าเป็นแนวคิดที่สำคัญทางกฎหมายเช่นกันวิทยานิพนธ์นี้จึงขยายกรอบงานการถกเถียงให้ครอบคลุมถึงการโจมตีบนพื้นฐานของบรรทัดฐานโดยนำเสนอกรอบงานการถกเถียงอิงสนามสสาร กรอบงานการถกเถียงอิงสนามสสารเป็นกรอบงานที่วิเคราะห์บรรทัดฐานโดยใช้แนวคิดการวิเคราะห์สนามสสารซึ่งเป็นเทคนิคการแก้ปัญหารูปแบบหนึ่ง เพื่อแปลงการให้เหตุผลเชิงบรรทัดฐานให้อยู่ในรูปของกรอบงานการถกเถียง วิทยานิพนธ์นี้ยังได้เสนอวิธีการให้เหตุผลทางกฎหมายโดยใช้กรอบงานการถกเถียงอิงสนามสสาร และใช้พระราชบัญญัติลิขสิทธิ์ พ.ศ. 2537 และคำพิพากษาศาลฎีกาที่เกี่ยวข้องมาเป็นกรณีศึกษา พบว่าระบบให้เหตุผลทางกฎหมายสามารถให้เหตุผลทางกฎหมายที่สอดคล้องกับคำพิพากษาศาลฎีกา โดยลดการแทนความรู้ทางกฎหมายที่ไม่จำเป็นลงไปได้
DOI: 10.14457/cu.the.2011.1202
title: การพัฒนายุทธศาสตร์การบริหารงานวิชาการเพื่อยกระดับคุณภาพการศึกษาของโรงเรียนมัธยมศึกษา

description: การวิจัยครั้งนี้ มีวัตถุประสงค์ คือ 1) เพื่อศึกษาสภาพแวดล้อมภายนอกและภายในของการบริหารงานวิชาการเพื่อยกระดับคุณภาพการศึกษาของโรงเรียนมัธยมศึกษา 2) เพื่อศึกษาสภาพและปัญหาการบริหารงานวิชาการเพื่อยกระดับคุณภาพการศึกษาของโรงเรียนมัธยมศึกษา 3) เพื่อศึกษาสภาพและปัญหาการยกระดับคุณภาพการศึกษาของโรงเรียนมัธยมศึกษา 4) เพื่อพัฒนายุทธศาสตร์การบริหารงานวิชาการเพื่อยกระดับคุณภาพการศึกษาของโรงเรียนมัธยมศึกษา เป็นการวิจัยเชิงพรรณนา เก็บรวบรวมข้อมูลกรณีศึกษาจากโรงเรียนที่ปฏิบัติเป็นเลิศ (Best Practice) จำนวน 8 โรงเรียน ซึ่งได้มาจากการสุ่มแบบเจาะจงครอบคลุมโรงเรียนทุกขนาดและทุกภาคของประเทศโดยการวิเคราะห์ประเด็นสำคัญเพื่อสังเคราะห์เป็นข้อคำถามในแบบสอบถามและนำไปเก็บรวบรวมข้อมูลกับโรงเรียนที่เป็นกลุ่มตัวอย่างซึ่งได้มาจากการสุ่มอย่างง่ายจำนวน 223 โรงเรียนจากประชากร 385 โรงเรียน เครื่องมือวิจัย ได้แก่ แบบสัมภาษณ์ แบบสอบถาม แบบวิเคราะห์เอกสาร วิเคราะห์ข้อมูลโดยใช้สถิติค่าร้อยละ ค่าเฉลี่ย ส่วนเบี่ยงเบนมาตรฐาน วิเคราะห์เนื้อหาและการแจกแจงความถี่ ผู้วิจัยยกร่างยุทธศาสตร์ฯ จากตาราง TOWS Matrix โดยใช้ SWOT Analysis มีการตรวจร่างยุทธศาสตร์ฯโดยผู้ทรงคุณวุฒิจำนวน 2 รอบ รอบแรกเป็นการประชุมสนทนากลุ่ม ส่วนรอบสองเป็นการตรวจประเมินความเหมาะสมและความเป็นไปได้ ผลการวิจัย มีดังนี้ 1) สภาพแวดล้อมภายนอกและภายในของการบริหารงานวิชาการเพื่อยกระดับคุณภาพการศึกษาของโรงเรียนมัธยมศึกษา พบว่า สภาพแวดล้อมภายนอกที่เป็นโอกาส คือ นโยบายการยกระดับผลสัมฤทธิ์ทางการเรียนของกระทรวงศึกษาธิการทำให้บุคลากรทางการศึกษาได้รับการพัฒนาอย่างเป็นระบบและครูมีคุณภาพมากขึ้นส่งผลต่อการบริหารงานวิชาการเพื่อยกระดับคุณภาพการศึกษา ส่วนสภาพแวดล้อมภายนอกที่เป็นภาวะคุกคาม คือ นโยบายการลดอัตรากำลังคนในภาครัฐและมาตรการจูงใจให้ครูออกก่อนเกษียณอายุราชการทำให้ภาพรวมของโรงเรียนขาดแคลนครูในทุกกลุ่มสาระการเรียนรู้ สำหรับสภาพแวดล้อมภายในที่เป็นจุดแข็ง คือ ผู้บริหารมีภาวะผู้นำ มีวิสัยทัศน์และมีความสามารถในการบริหารจัดการงานวิชาการและสภาพแวดล้อมภายในที่เป็นจุดอ่อน คือ ระบบการดูแลช่วยเหลือนักเรียนไม่เข้มแข็งจึงมีปัญหาสารเสพติดในโรงเรียน เช่น การเสพสารเสพติด การสูบบุหรี่ การหนีเรียน ฯลฯ เป็นต้น 2) สภาพและปัญหาการบริหารงานวิชาการเพื่อยกระดับคุณภาพการศึกษาของโรงเรียนมัธยมศึกษา พบว่า สภาพการบริหารงานวิชาการของโรงเรียนมัธยมศึกษาในภาพรวม 17 ด้านอยู่ในระดับปานกลางถึงมาก และมีปัญหาคือ ขาดครู ขาดงบประมาณ ขาดวัสดุอุปกรณ์ ขาดการนิเทศ ฯลฯ 3) สภาพและปัญหาการยกระดับคุณภาพการศึกษาของโรงเรียนมัธยมศึกษา พบว่า การยกระดับคุณภาพการศึกษาของโรงเรียนมัธยมศึกษาในภาพรวมอยู่ในระดับมาก และมีปัญหา คือ ขาดครู ขาดงบประมาณ ขาดวัสดุอุปกรณ์ ขาดการบริหารจัดการ ฯลฯ ขณะที่ผลสัมฤทธิ์ทางการเรียนในภาพรวมตามตัวบ่งชี้ที่ 1,2,3,4,5 ของนักเรียนที่จบชั้นม.3, ม.6 ปีการศึกษา 2551 – 2553 พบว่า ตัวบ่งชี้ที่ 1 อยู่ในระดับปานกลาง ตัวบ่งชี้ที่ 2 อยู่ในระดับปรับปรุง ตัวบ่งชี้ที่ 3 อยู่ในระดับดี ตัวบ่งชี้ที่ 4 อยู่ในระดับผ่านและตัวบ่งชี้ที่ 5 อยู่ในระดับดี 4) ยุทธศาสตร์การบริหารงานวิชาการเพื่อยกระดับคุณภาพการศึกษาของโรงเรียนมัธยมศึกษา ประกอบด้วย 4 ยุทธศาสตร์หลัก ได้แก่ (1) ยุทธศาสตร์ปรับกระบวนทัศน์วางแผนงานวิชาการสู่คุณภาพผู้เรียน (2) ยุทธศาสตร์ยกระดับคุณภาพหลักสูตรและการเรียนการสอน (3) ยุทธศาสตร์เครือข่ายขับเคลื่อนคุณภาพผู้เรียนและคุณภาพการศึกษา (4) ยุทธศาสตร์ปรับปรุงระบบกำกับ ติดตามและประเมินผล
DOI: 10.14457/cu.the.2011.1203
title: การนำเสนอเชิงเปรียบเทียบของข้อมูลทางแสงและสมรรถนะของโคมไฟถนน

description: โคมไฟถนนแต่ละโคมมีพฤติกรรมการกระจายแสงที่แตกต่างกันขึ้นอยู่กับการออกแบบของผู้ผลิตดวงโคม โดยพฤติกรรมการกระจายแสงของดวงโคมถูกออกแบบมาให้เหมาะสมกับ ประเภทของถนนและลักษณะในการติดตั้งดวงโคม ดังนั้นผู้ออกแบบไฟถนน จำเป็นต้องทราบพฤติกรรมการกระจายแสงของดวงโคมนั้นๆ เพื่อเลือกโคมไฟที่เหมาะสมกับลักษณะถนนและเงื่อนไขในการให้แสงสว่างที่กำหนด นอกจากนี้ในกรณีที่มีโคมไฟถนนจำนวนมาก การเลือกใช้โคมไฟถนนก็จะต้องใช้เวลานานและอาจเลือกใช้โคมไฟที่ไม่เหมาะสมได้ วิทยานิพนธ์ฉบับนี้ได้พัฒานาโปรแกรมคอมพิวเตอร์ชื่อโปรแกรม Roadway Luminaire Photometric Data and Performance จากโปรแกรม Delphi 7 เพื่อนำเสนอข้อมูลทางแสงและสมรรถนะของโคมไฟถนน อยู่ในรูปแบบมาตรฐานของ IES และ CIE ซึ่งอธิบายพฤติกรรมการกระจายแสงของโคมไฟถนนแต่ละโคม และเปรียบเทียบดัชนีชี้วัดสมรรถนะของโคมไฟถนน ทำให้ได้โคมไฟถนนที่เหมาะสมและลดเวลาในการเลือกใช้โคมไฟถนนได้ โดยรูปแบบการแสดงผลของโปรแกรมแสดงอยู่ใน 2 รูปแบบ คือ รูปแบบตารางข้อมูล และรูปแบบกราฟฟิก นอกจากนี้โปรแกรมที่พัฒนาขึ้นสามารถดัดแปลงไฟล์ข้อมูลความเข้มส่องสว่างจากรูปแบบของมาตรฐาน IES เป็น CIE ได้
DOI: 10.14457/cu.the.2011.1204
title: การพัฒนาดัชนีชี้วัดการอำนวยความสะดวกในการค้าสำหรับท่าเรือขนส่งสินค้าระหว่างประเทศของไทย

description: งานวิจัยนี้เป็นการพัฒนาดัชนีชี้วัดการอำนวยความสะดวกในการค้าสำหรับท่าเรือขนส่งสินค้าระหว่างประเทศของไทย ทั้งกรณีนำเข้า/ส่งออกสินค้าโดยใช้กระบวนการวิเคราะห์แบบลำดับชั้น โดยได้แบ่งดัชนีเป็นองค์ประกอบย่อย 4 องค์ประกอบ คือ 1) โครงสร้างพื้นฐาน, 2) การบริหารจัดการท่าเรือ, 3) ขั้นตอนพิธีการศุลกากร และ 4) ประสิทธิภาพในการบังคับใช้กฎหมายศุลกากร งานศึกษานี้ได้คัดเลือกท่าเรือตัวอย่างรวม 7 ท่าเรือและได้ดำเนินการสังเกตการณ์ เก็บข้อมูลภาคสนาม สัมภาษณ์เชิงลึกผู้บริหารท่าเรือ เจ้าหน้าที่ศุลกากร รวมถึงผู้ที่เกี่ยวข้องกิจกรรมขนส่งสินค้าผ่านท่าเรือ เกี่ยวกับขั้นตอนการปฏิบัติงาน ระยะเวลาการดำเนินพิธีศุลกากร ตลอดจนปัญหาและอุปสรรคต่าง ๆ ในการปฏิบัติงาน นอกจากนี้ยังได้แจกแบบสอบถามไปยังผู้รับจัดการขนส่งสินค้าเพื่อสอบถามความคิดเห็นในการใช้ท่าเรือและใช้คำนวณคะแนนองค์ประกอบย่อยสำหรับจัดทำดัชนี จากค่าดัชนีที่ได้พบว่าท่าเรือส่วนใหญ่มีคะแนนระดับปานกลาง และยังไม่มีความพร้อมต่อการเข้าสู่ประชาคมเศรษฐกิจอาเซียนในปีพ.ศ. 2558 เท่าที่ควร นอกจากนี้ ดัชนีที่พัฒนาขึ้นมายังสามารถนำไปใช้จำลองสถานการณ์อนาคตหากท่าเรือเหล่านั้นมีการพัฒนาตามแผนที่วางไว้ หรือหากมีการปรับเปลี่ยนตามข้อตกลงประชาคมเศรษฐกิจอาเซียนที่สมบูรณ์ ท้ายที่สุด ดัชนียังสามารถใช้วิเคราะห์เจาะลึกถึงประเด็นที่ต้องมีการปรับปรุงและนำไปสู่ข้อเสนอแนะในการพัฒนาท่าเรือเพื่ออำนวยความสะดวกทางการค้าต่อไป
DOI: 10.14457/cu.the.2011.1205
title: การใช้คอมพิวเตอร์ช่วยจัดความสัมพันธ์ของอุปกรณ์ป้องกันกระแสเกินสำหรับระบบไฟฟ้าอุตสาหกรรม

description: วิทยานิพนธ์ฉบับนี้ได้นำเสนอการพัฒนาโปรแกรมคอมพิวเตอร์ที่ให้ชื่อว่า COPD (Computer-aided coordination of Overcurrent Protective Devices) เพื่อช่วยจัดความสัมพันธ์ของอุปกรณ์ป้องกันกระแสเกินสำหรับระบบไฟฟ้าอุตสาหกรรม ซึ่งโปรแกรม COPD ที่นำเสนอนี้ สามารถคำนวณค่ากระแสลัดวงจร หาค่าผลต่างเวลาระหว่างอุปกรณ์ป้องกันหลักและอุปกรณ์ป้องกันสำรอง หาค่าพลังงานจากการอาร์ก เขียนกราฟคุณลักษณะเวลา-กระแส และที่สำคัญสามารถจัดความสัมพันธ์รวมถึงหาค่าปรับตั้งของอุปกรณ์ป้องกันกระแสเกินได้โดยอัตโนมัติ ซึ่งทั้งหมดนี้จะช่วยทำให้การจัดความสัมพันธ์มีความถูกต้อง สะดวก และรวดเร็วมากยิ่งขึ้น
DOI: 10.14457/cu.the.2011.1206
title: ผลของโปรแกรมการจัดการตนเองร่วมกับการออกกำลังกายด้วยชี่กงต่อการปฏิบัติกิจวัตรประจำวันของผู้ป่วยโรคปอดอุดกั้นเรื้อรัง

description: การวิจัยแบบกึ่งทดลองนี้ มีวัตถุประสงค์เพื่อเปรียบเทียบการปฏิบัติกิจวัตรประจำวันของผู้ป่วย โรคปอดอุดกั้นเรื้อรังก่อนและหลังได้รับโปรแกรมฯและระหว่างทดลองกับกลุ่มควบคุม กลุ่มตัวอย่างคือ ผู้ป่วยโรคปอดอุดกั้นเรื้อรังที่เคยมีอาการกำเริบ และเข้ารับการรักษาที่งานอุบัติเหตุ-ฉุกเฉิน โรงพยาบาลบางสะพานน้อย จังหวัด ประจวบคีรีขันธ์ มีคุณสมบัติตามเกณฑ์ที่กำหนด กลุ่มตัวอย่างจำนวน 40 ราย จับคู่ให้มีความคล้ายคลึงกันในเรื่อง จำนวนครั้งของการเกิดอาการกำเริบ เพศและอายุ กลุ่มควบคุมได้รับการพยาบาลตามปกติ กลุ่มทดลองได้รับโปรแกรมการจัดการตนเองร่วมกับการออกกำลังกายด้วยชี่กง รวบรวมข้อมูลโดยแบบสอบถามการปฏิบัติกิจวัตรประจำวัน ที่มีค่าสัมประสิทธิ์แอลฟาของครอนบาคเท่ากับ .89 วิเคราะห์ข้อมูลโดยใช้สถิติเชิงพรรณนาและสถิติทดสอบที ผลการศึกษาพบว่า 1. การปฏิบัติกิจวัตรประจำวันหลังได้รับโปรแกรมฯของกลุ่มทดลองดีกว่าก่อนได้รับโปรแกรมฯ อย่างมีนัยสำคัญทางสถิติที่ระดับ .05 2. การปฏิบัติกิจวัตรประจำวันหลังได้รับโปรแกรมฯของกลุ่มทดลองดีกว่ากลุ่มควบคุมอย่างมีนัยสำคัญทางสถิติที่ระดับ .05